‘Dronk’ polisieman, seun vas vir aanrandingArgieffoto Hoofsupt. Wilfred Kgasago, woordvoerder van die Ekurhuleni-metropolisie, sê die 46-jarige polisiebeampte is Dinsdag in hegtenis geneem nadat hy glo motoriste in Alberton aangeval het. “Ooggetuies het aan die metropolisie gesê die polisiebeampte het met sy BMW oor ŉ rooi verkeerslig gejaag en amper teen ander motors gebots. Hy het toe glo motoriste wat hom gekonfronteer het, aangerand.” Kgasago sê die polisiebeampte het glo een van die motoriste met ŉ knuppel aangerand. ŉ Ander motoris het daarna die polisiebeampte se motorsleutels uit die aansitter verwyder. Hy het toe glo sy seun geskakel om die duplikaatsleutels te bring. “Sy seun het opgedaag en hulle het die metropolisiebeamptes op die toneel begin aanrand.” Kgasago sê die beamptes moes hulp ontbied. Die polisiebeampte is in hegtenis geneem en sal aangekla word van aanranding, dronkbestuur en verset teen inhegtenisneming. “Die seun sal aangekla word van aanranding en inmeng met polisiebeamptes se wettige pligte,” het Kgasago bygevoeg. Die pa en seun sal Woensdag in die Palm Ridge-landdroshof verskyn.